ลพบุรี รวมใจช่วยผู้ประสบอุทกภัย! ตั้งโรงครัวจิตอาสา อบต.พุคา เร่งแจกข้าวกล่องส่งตรงถึงมือผู้ประสบอุทกภัยในพื้นที่อำเภอบ้านหมี่ 

วันที่ 1 ตุลาคม 2569  นายวีรพงศ์ ฤทธิ์รอด ผู้ว่าราชการจังหวัดลพบุรี มอบหมายให้ นายปรัชญา เปปะตัง รองผู้ว่าราชการจังหวัดลพบุรี พร้อมด้วย นายประยูร ศิริวรรณ รองผู้ว่าราชการจังหวัดลพบุรี ลงพื้นที่เยี่ยมและให้กำลังใจเจ้าหน้าที่รวมถึงจิตอาสา ณ โรงครัวจิตอาสาช่วยเหลือผู้ประสบอุทกภัย ณ โดมอเนกประสงค์องค์การบริหารส่วนตำบลพุคา อำเภอบ้านหมี่ จังหวัดลพบุรี
สำหรับ "โรงครัวจิตอาสา"ถือเป็นหัวใจสำคัญในการบรรเทาทุกข์ยามวิกฤต ที่เกิดจากพลังความร่วมมือของทุกภาคส่วน ในการร่วมสละแรงกายและแรงใจประกอบอาหารปรุงสุก สะอาด ส่งต่อขวัญ กำลังใจ และมื้ออาหารที่อุดมไปด้วยความเอื้ออาทรให้แก่ผู้ประสบอุทกภัยอย่างทั่วถึง ในพื้นที่อำเภอบ้านหมี่ 

ในโอกาสเดียวกัน ชมรมกำนันผู้ใหญ่บ้านอำเภอท่าวุ้ง นำโดย นายกิตติภพ คงภานิติธรรม นายอำเภอท่าวุ้ง ได้เดินทางมาร่วมสนับสนุนและมอบเงินช่วยเหลือจากชมรมฯ เป็นจำนวน 8,100 บาท เพื่อใช้ในการจัดซื้อวัตถุดิบ วัสดุ และอุปกรณ์ประกอบอาหารสำหรับโรงครัวจิตอาสา อบต.พุคา โดยมี นายเจตน์พงศ์ โชคสวัสดิ์วรกุล นายอำเภอบ้านหมี่ พร้อมด้วย ว่าที่ร้อยตรี ณรงค์ฤทธิ์ ทองดี นายกองค์การบริหารส่วนตำบลพุคา เป็นตัวแทนรับมอบเพื่อนำไปบริหารจัดการในภารกิจช่วยเหลือประชาชนต่อไป
สำหรับอาหารกล่องที่จัดทำจากโรงครัวจิตอาสาแห่งนี้ จะได้รับการประสานงานร่วมกับกำนัน ผู้ใหญ่บ้าน และผู้นำองค์กรปกครองส่วนท้องถิ่น ในการลงพื้นที่นำไปมอบให้ถึงมือผู้ประสบอุทกภัยในพื้นที่อำเภอบ้านหมี่ อย่างครอบคลุม เพื่อบรรเทาความเดือดร้อนในเบื้องต้นอย่างเต็มกำลัง
ข่าว : สำนักงานประชาสัมพันธ์จังหวัดลพบุรี 


